პრევეზის ბრძოლა
პრევეზის ბრძოლა — საზღვაო ბრძოლა ოსმალეთის იმპერიის ფლოტსა და რომის პაპ პავლე III-ის მიერ გაერთიანებულ ქრისტიანულ სახელმწიფოებს (ესპანეთი, ვენეცია, გენუა, პაპის ოლქი) ფლოტს შორის. გაიმართა 1538 წლის 28 სექტემბერს პრევეზის სრუტეში, ჩრდილო-დასავლეთ საბერძნეთში. 1537 წელს ოსმალეთის კაპუდინ-ფაშამ ხაირ ალ-დინ ბარბაროსამ ეგეოსის ზღვაში დაიპყრო ვენეციის რესპუბლიკის კუთვნილი მრავალი კუნძული და შეუერთა ოსმალეთის იმპერიას ნაქსოსის საჰერცოგო. აღნიშნულმა მოვლენამ აიძულა რომის პაპი პავლე III დაკავშირებოდა და გაეერთიანებინა წმინდა ლიგის რამდენიმე ქრისტიანული სახელმწიფო ოსმალეთის იმპერიის წინააღმდეგ. მოკავშირეთა ფლოტი შეიკრიბა კუნძულ კორფუსთან, მათ მეთაურობდა გენუელი ადმირალი ანდრეა დორია. კოალიციას რიცხობრივი უპირატესობა ჰქონდა. მათი ფლოტი 160-ზე მეტ გალერას მოითვლიდა, მაშინ როდესაც თურქებს ჰყავდათ მხოლოდ 122 გალერა. ბრძოლა დასრულდა ევროპელთა გამანადგურებელი დამარცხებით. თურქებმა ჩაძირეს 10, დაწვეს 3 და ხელთ ჩაიგდეს 36 გალერა და 3000 ტყვე. ევროპელების დამარცხების ერთ-ერთ მთავარ მიზეზად ითვლება ქარის მიმართულების მოულოდნელი ცვალებადობა.